ທ່ານ Holbrooke ເຖິງແກ່ມໍລະນະກຳ
ທູດພິເສດ ສຫລ ທ່ານ Holbrooke ເຖິງແກ່ມໍລະນະກຳ ຮວມອາຍຸໄດ້ 69 ປີ
ທ່ານ Richard Holbrooke ນັກການທູດອະວຸໂສ ຂອງສະ ຫະລັດ ທີ່ກຳຕຳແໜ່ງ ທູດພິ ເສດ ຂອງສະຫະລັດ ຮັບຜິດ ຊອບກ່ຽວກັບເລື່ອງອັຟການິສ ຖານແລະປາກິສຖານນັ້ນ ໄດ້ ເຖິງແກ່ມໍລະນະກຳແລ້ວ ໃນ ມື້ວັນຈັນວານນີ້ຮວມອາຍຸໄດ້ 69 ປີ ທ່ານ Holbrooke ໄດ້ເກີດ ອາການເສັ້ນເລືອດແຕກໃນລະ ຫວ່າງ ທີ່ມີປະຊຸມກັບລັດຖະ ມົນຕີການຕ່າງປະເທດສະຫະ ລັດ ທ່ານນາງ Hillary Clinton ຢູ່ທີ່ກະຊວງການຕ່າງປະເທດສະຫະລັດ ທ່ານໄດ້ຖືກ ສົ່ງໂຕຢ່າງຮີບດ່ວນໄປຍັງໂຮງພະຍາບານແຫ່ງນຶ່ງໃນນະຄອນຫຼວງວໍຊິງຕັນບ່ອນທີ່ທ່ານ ໄດ້ເຂົ້າຮັບການຜ່າຕັດ ເປັນເວລາ 20 ຊົ່ວໂມງ ເພື່ອປົວແປງເສັ້ນເລືອດໃຫຍ່ ທີ່ນຳເອົາ ເລືອດຈາກໝາກຫົວໃຈໄປຫຼໍ່ລ້ຽງສ່ວນອື່ນໆຂອງຮ່າງກາຍທີ່ໄດ້ແຕກນັ້ນແລະຕິດຕາມ ດ້ວຍການຜ່າຕັດອີກເທື່ອນຶ່ງໃນມື້ວັນອາທິດ ໃນຕອນແລງຂອງວັນຈັນວານນີ້ປະທານາທິບໍດີບາຣັກ ໂອບາມາໄດ້ອອກຖະແຫຼງຂ່າວ ສະບັບນຶ່ງເວົ້າວ່າ ທ່ານຮູ້ສຶກເສົ້າສະຫຼົດໃຈເປັນທີ່ສຸດ ໃນການເຖິງແກ່ມໍລະນະກຳຂອງ ທ່ານ Holbrooke ທ່ານເອີ້ນນັກການທູດອະວຸໂສທ່ານນີ້ວ່າ ເປັນນັກນະໂຍບາຍການຕ່າງປະເທດອະເມຣິ ກັນທີ່ຍິ່ງໃຫຍ່ຢ່າງແທ້ຈິງ ທີ່ເຮັດໃຫ້ສະຫະລັດມີຄວາມເຂັ້ມແຂງ ປອດໄພແລະເປັນທີ່ນັບ ຖືເພີ່ມຂຶ້ນ ລັດຖະມົນຕີການຕ່າງປະເທດ Clinton ເອີ້ນທ່ານ Holbrooke ວ່າ ເປັນນຶ່ງໃນບັນດາ ແຊມປ້ຽນທີ່ເກັ່ງທີ່ສຸດ ແລະເປັນລັດຖະກອນ ທີ່ໄດ້ອຸທິດຕົນໃຫ້ແກ່ວຽກງານ ຫລາຍທີ່ ສຸດຄົນນຶ່ງ ໃນຕອນເຊົ້າຂອງມື້ວານນີ້ ທ່ານນາງ Clinton ກ່າວວ່າ ການໃຫ້ຄວາມສະໜັບສະໜຸນ ໄດ້ຫຼັ່ງໄຫຼມາຈາກທົ່ວໂລກ ສຳລັບນັກການທູດທ່ານນີ້ ທີ່ທ່ານນາງເວົ້າວ່າ ໄດ້ສະລະເວ ລາເກືອບ 50 ປີຂອງທ່ານ ເພື່ອຮັບໃຊ້ສະຫະລັດ ໃນບັນດາພວກທີ່ໂທລະສັບມານັ້ນ ກໍມີປະທານາທິບໍດີອັຟການິສຖານທ່ານຮາມິດ ກາ ໄຊ ແລະປະທານາທິບໍດີປາກິສຖານ ທ່ານ Asif Ali Zardari